**O b r a z l o ž e nj e**

**nacrta Odluke o komunalnoj naknadi**

1. **PRAVNI TEMELJ ZA DONOŠENJE ODLUKE**

Pravni temelj za donošenje Odluke je odredba članka 95. stavka 1. Zakona o komunalnom gospodarstvu (''Narodne novine'', broj 68/18. i 110/18.) kojom je propisano da predstavničko tijelo jedinice lokalne samouprave donosi odluku o komunalnoj naknadi kojom se određuju područja zona u jedinici lokalne samouprave u kojima se naplaćuje komunalna naknada, koeficijent zone za pojedine zone u jedinici lokalne samouprave u kojima se naplaćuje komunalna naknada, koeficijent namjene za nekretnine za koje se plaća komunalna naknada, rok plaćanja komunalne naknade, nekretnine važne za jedinicu lokalne samouprave koje se u potpunosti ili djelomično oslobađaju od plaćanja komunalne naknade i opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalne naknade te odredba članka 31. Statuta Općine Popovac („Službeni glasnik Općine Popovac“, broj 1/18. i 2/18) kojom je propisano da Općinsko vijeće donosi odluke i druge opće akte kojima uređuje pitanja iz samoupravnog djelokruga Općine.

1. **OCJENA STANJA I OSNOVNA PITANJA KOJA SE UREĐUJU**

Odluka o komunalnoj naknadi donesena je na sjednici Gradskog vijeća Općie Popovac 2000. godine, a izmijenjena je Odlukom o izmjenama i dopunama Odluke o komunalnoj naknadi 2003.godine i 2006.godine.

Novim Zakonom o komunalnom gospodarstvu (u daljnjem tekstu: Zakon), koji je na snagu stupio 04. kolovoza 2018. godine, propisano je da danom stupanja na snagu predmetnog Zakona prestaje važiti Zakon o komunalnom gospodarstvu (''Narodne novine'', broj 36/95, 109/95, 21/96, 70/97, 128/99, 57/00, 129/00, 59/01, 26/03, 82/04, 110/04, 178/04, 38/09, 79/09, 153/09, 49/11, 84/11, 90/11, 144/12, 56/13, 94/13, 153/13, 147/14 i 36/15). Nadalje, odredbom članka 130. stavka 1. Zakona propisana je obveza jedinica lokalne samouprave da odluku o komunalnoj naknadi donesu u roku od šest mjeseci od dana stupanja Zakona na snagu.

Odlukom o komunalnoj naknadi određuju se područja zona u jedinici lokalne samouprave u kojima se naplaćuje komunalna naknada, koeficijent zone (Kz) za pojedine zone u jedinici lokalne samouprave u kojima se naplaćuje komunalna naknada, koeficijent namjene (Kn) za nekretnine za koje se plaća komunalna naknada, rok plaćanja komunalne naknade, nekretnine važne za jedinicu lokalne samouprave koje se u potpunosti ili djelomično oslobađaju od plaćanja komunalne naknade te opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalne naknade.

Prema novom, kao i prema starom Zakonu, komunalna naknada je novčano javno davanje koje se plaća za održavanje komunalne infrastrukture. Ona je prihod proračuna jedinice lokalne samouprave koji se koristi za financiranje održavanja i građenja komunalne infrastrukture, a može se, na temelju odluke predstavničkog tijela jedinice lokalne samouprave, koristiti i za financiranje građenja i održavanja objekata predškolskog, školskog, zdravstvenog i socijalnog sadržaja, javnih građevina sportske i kulturne namjene te poboljšanja energetske učinkovitosti zgrada u vlasništvu jedinice lokalne samouprave. Novost je da se komunalna naknada može koristiti za financiranje građenja i održavanja spomenutih objekata na temelju odluke predstavničkog tijela ako se time ne dovodi u pitanje mogućnost održavanja i građenja komunalne infrastrukture.

 Komunalna naknada plaća se za stambeni prostor, garažni prostor, poslovni prostor, građevinsko zemljište koje služi obavljanju poslovne djelatnosti i za neizgrađeno građevinsko zemljište, a plaća ju vlasnik odnosno korisnik nekretnine ako je na njega obveza plaćanja te naknade prenesena pisanim ugovorom, ako nekretninu koristi bez pravne osnove ili ako se ne može utvrditi vlasnik.

 Novim je Zakonom propisano da se rješenjem o komunalnoj naknadi utvrđuje, između ostalog i godišnji iznos komunalne naknade, kao i da se rješenje donosi i ovršava u postupku i na način propisan Općim poreznim zakonom, ako Zakonom nije propisano drugačije.